2018/0233 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe o vzpostavitvi programa „Fiscalis“ za sodelovanje na področju obdavčitve

1.Ozadje

Datum predložitve predloga Evropskemu parlamentu in Svetu

(dokument COM(2018) 443 final – 2018/0233 (COD)): 8. junij 2018 Datum mnenja Evropskega ekonomsko-socialnega odbora: 17. oktober 2018 Datum stališča Evropskega parlamenta v prvi obravnavi: 17. april 2019 Datum predložitve spremenjenega predloga: n. r. Datum sprejetja stališča Sveta: 10. maj 2021

2.Cilj predloga Komisije

Komisija je 8. junija 2018 sprejela predlog uredbe Evropskega parlamenta in Sveta o vzpostavitvi programa „Fiscalis“ za sodelovanje na področju obdavčitve. Predlagani program nadaljuje program Fiscalis 2020 in njegove predhodnike, ki so pomembno prispevali k olajšanju in izboljšanju sodelovanja med davčnimi organi v Uniji. Novi program bo še naprej podpiral nacionalne davčne organe in izboljšal izvajanje davčne politike, vključno z upravnim sodelovanjem.

Države članice ciljev EU na področju boja proti davčnim goljufijam, davčnim utajam in izogibanju davkom, izboljšanja davčne pravičnosti in preglednosti ter podpore delovanju notranjega trga in konkurenčnosti ne morejo uresničiti same.

Skupna pravila, usklajevanje in sodelovanje med davčnimi organi držav članic so zato bistvenega pomena za uresničitev teh ciljev in reševanje vseh povezanih izzivov. Tako visoko raven sodelovanja in usklajevanja je mogoče doseči le s centraliziranim pristopom, po možnosti na ravni Unije.

Cilj predloga Komisije je podpreti davčno politiko in davčne organe pri povečanju davčne preglednosti in krepitvi upravnega sodelovanja, med drugim z izmenjavo ustreznih davčnih informacij, in sicer tako, da se zagotovijo sredstva in finančna podpora za dejavnosti za okrepitev upravnih zmogljivosti in zmogljivosti na področju informacijske tehnologije ter operativno sodelovanje.

Posredovanje EU bo v okviru programa usmerjeno v vzpostavitev učinkovitih mehanizmov (in nepogrešljivih informacijskih orodij) za upravno sodelovanje, da bi se nacionalnim davčnim organom zagotovila učinkovita orodja za boj proti davčnim goljufijam, davčnim utajam in izogibanju davkom.

Pomembni elementi upravnega sodelovanja so ustrezni evropski elektronski sistemi, ki davčnim organom držav članic omogočajo izmenjavo informacij. Program Fiscalis bo v okviru upravnega sodelovanja na področju obdavčitve v Evropski uniji državam članicam zagotovil finančno in tehnično podporo za navedene elektronske sisteme.

Komisija in države članice bodo v zvezi s tem zagotovile primeren razvoj in delovanje evropskih elektronskih sistemov iz poglavja IV predloga. Redno bodo usklajevale svoja zadevna posredovanja in se bodo dogovorile o vseh vidikih, potrebnih za zagotovitev delovanja, medsebojne povezljivosti in stalnega izboljševanja evropskih elektronskih sistemov.

Večji del predlaganega proračuna bo namenjen dejavnostim za okrepitev zmogljivosti na področju informacijske tehnologije, pri čemer predlagani program vključuje tudi srečanja in podobne priložnostne dogodke, strukturirano sodelovanje na podlagi projektov ter ukrepe izboljševanja usposobljenosti ljudi in krepitve zmogljivosti, pri katerih lahko države članice in njihovi uradniki sodelujejo prostovoljno. Glavni cilj navedenih ukrepov je okrepiti upravno sodelovanje in izboljšati upravne zmogljivosti držav članic na področju obdavčitve.

3.Pripombe k stališču Sveta

Stališče Sveta, kot je bilo sprejeto v prvi obravnavi, v celoti odraža dogovor, ki sta ga sozakonodajalca dosegla 26. marca 2021 (kot je bil potrjen 30. marca 2021). Glavne točke tega dogovora so:

– program traja od 1. januarja 2021 do 31. decembra 2027;

–splošni cilji programa so: podpirati davčne organe in obdavčevanje za izboljšanje delovanja notranjega trga, spodbujati konkurenčnost Unije in lojalno konkurenco v Uniji, zaščititi finančne in gospodarske interese Unije in njenih držav članic, vključno z zaščito navedenih interesov pred davčnimi goljufijami, davčnimi utajami in izogibanjem davkom, in izboljšati pobiranje davkov. Posebni cilji programa so: podpirati davčno politiko in izvajanje prava Unije na področju obdavčitve, spodbujati sodelovanje med davčnimi organi, vključno z izmenjavo davčnih informacij, ter podpirati izboljšanje upravnih zmogljivosti, vključno z usposobljenostjo ljudi ter razvojem in delovanjem evropskih elektronskih sistemov;